Rester av vestportalen fra Vegusdal stavkirke, nå i Oldsaksamlingen Foto: Zodiaque 
**Vegusdal stavkirke** sto på den gamle middelalderkirkegården i Vegusdal, nå del av Birkenes kommune i Agder. Dette var rett vest for dagens Vegusdal kapell og ved gården Vegusdal (gnr. 135), og 5 nord for dagens Vegusdal kirke på Engesland. Kirkestedet ble i 1867 flyttet fra Vegusdal til Engesland. Fra den middelalderske stavkirken er det bevart en utskåret portal fra 1200-tallet.

Presten *Endride Jofrœysson prestr j Veikolfsdale* blir første gang omtalt i 1348, sognet (*Veikundals sookn*) i 1430 og kirken (*ueggusz Dalle kircke*) i 1564. Kirken ble også brukt for kirkelyden i Mykland, som først i 1682 fikk egen kirke.

Den ble erstattet av en langkirke i tømmer, som ble reist på samme tuftsted. 

Vegusdalkirken var opprinnelig anneks til Evje og hadde tidlig på 1600-tallet tjeneste hver åttende søndag. En tid etter reformasjonen i Norge ble stavkirken avløst av en laftet kirke, men akkurat årstallet er uklart. Den nye kirken ble imidlertid reist på samme tuftsted. Det vanligste er å datere den nye kirken til 1720, basert på en visitasmelding fra 1851. I «Vegusdal: Gards- og ættesoge» fortelles det imidlertid om en muntlig tradisjon som sier at laftekirken var 315 år da den ble revet i 1867, hvilket skulle tidfeste byggingen til 1550-tallet. Nye Vegusdal kirke ble reist som korskirke i årene 1866–1867, på et nytt kirkested, om lag 5 kilometer sør-sørvest for den gamle.

Lite synes kjent om stavkirkens beskaffenhet, og det meste av omtalen fokuserer på de bevarte portalplankene, som befinner seg i Oldsaksamlingen. Portalen er motivmessig beslektet med Hylestadportalen, idet venstre planke illustrerer historien om Sigurd Fåvnesbane (fra Volsungesaga). Den høyre planken har for det meste plantemotiver, men med et par dyreskikkelser innimellom. Portalen viser klare paralleller til den mer berømte hylestadportalen. 

Portalen ble overført til laftekirken som avløste stavkirken. Da så laftekirken ble revet i 1868, ble portalen overført til Oldsaksamlingen. I 1974 ble det oppført et kapell på den gamle kirkegården.

Referanser
----------

1. ↑  Diplomatarium Norvegicum I:311
2. ↑  Diplomatarium Norvegicum IV:842
3. ↑  Diplomatarium Norvegicum XXI:1118
4. ↑  Brendalsmo & Eriksson
5. ↑  Se f.eks. Nenseter
6. ↑  Skildret mer detaljert av Dietrichson

Litteratur
----------

* Jan Brendalsmmo og Jan-Erik G. Eriksson: Kildegjennomgang: Middelalderske kirkesteder i Aust-Agder fylke (Riksantikvaren, 2016), s. 33.
* Lorentz Dietrichson (1892). «Vegusdals kirke». *De norske stavkirker: Studier over deres system, oprindelse og historiske udvikling. Et bidrag til Norges middelalderske bygningskunsts historie*. Kristiania: Cammermeyer. s. 371–373.
* Bjarne Nenseter (1992). «Vegusdal kyrkje». *På kirkevandring i Aust-Agder*. Arendal: Kilden forlag. s. 88-89. ISBN 82-7627-003-4.
* Aanund Aamlid: «Kyrkjebygg i Vegusdal», i Paul Setane: Vegusdal: Gards- og ættesoge (Vegusdal sogenemnd, 1995), s. 15.
* Oppslag utenfor Vegusdal kapell

Eksterne lenker
---------------

* (en) Vegusdal stavkirke – kategori av bilder, video eller lyd på Commons Rediger på Wikidata
* (no) «Vegusdal stavkirke». *Kulturminnesøk*. Riksantikvaren – Direktoratet for kulturminneforvaltning.